Ալկալա փողոց

Ալկալա փողոց (), Իսպանիայի մայրաքաղաք Մադրիդի տրանսպորտային կարևոր հանգույց, գործարար կենտրոն։ Փողոցը ձգվում է քաղաքի կենտրոնից մինչև հյուսիսարևելյան ծայրամասը։ Նրա երկարությունը 10.5 կմ է։

Ձգվածություն 
Ալկալա փողոցը սկսվում է Պուերտա դել Սոլ հրապարակից, որը Իսպանիայի ու Մադրիդի  բոլոր ճանապարհների պայմանական զրոյական կիլոմետրն է։ Այն ձգվում է Ամարիկա մայրուղուն զուգահեռ մինչև Իսպանիայի հրապարակ։

Ալկալան Մադրիդի ամենաերկար փողոցն է։ Այստեղ են տեղակայված Մադրիդի ամենահայտնի տեսարժան վայրերը` Պուերտա դել Սոլը, Անկախության հրապարակը, Ալկալա դարպասները և Սիբելես շատրվանը։ Փողոցի կենտրոնական հատվածն ավարտվում է մադրիդյան M-30 տրանսպորտային օղակի հատումով։

Փողոցի երկրորդ հատվածը, որը հատում է Սյուդադ Լինեալ և Սան Բլաս շրջանները, հիմնականում առանձնանում է բնակելի տների բազմությամբ, սակայն քիչ չեն նաև առևտրական նշանակության շենքերը (հիմնականում` նորաձև խանութներ և առևտրական կենտրոններ)։ Փողոցն ավարտվում է Սան Բլաս շրջանում` M-14 մայրուղու հատումով (Իսպանիայի հրապարակ)։

Պատմություն 

Ալկալա փողոցը Մադրիդի հնագույն փողոցներից մեկն է։ Այն շարունակվել է կառուցվել քաղաքի զարգացմանը զուգընթաց` ամեն ժամանակաշրջանում կրելով փոփոխություններ։ Այդ պատճառով մեր օրերում բնութագրվում է քաղաքային հստակ նախագծման բացակայությամբ։

Փողոցի առաջին ուրվագծերն ի հայտ են եկել 15-րդ դարի սկզբին այն ճանապարհի հիմքի վրա, որը ձգվում էր քաղաքի այն ժամանակների արևմտյան սահմանից` Պուերտա դել Սոլից։ Փողոցը ձգվում էր արևելք` դեպի Ալկալա դե Էնարես, հետագայում նաև Արագոն։ Սկզբնական շրջանում փողոցը կոչվել է Ձիթենուտ, քանի որ աչքի էր ընկնում ձիթենիների ծառերով։ Երբ Իզաբելա I թագուհին ավազակների հարձակումներից զերծ մնալու նպատակով հրամայում է հատել ծառերը, անվանումը կորցնում է իր նշանակությունը։

Քանի որ քաղաքի բնակչությունն աճում էր, մանավանդ երբ Մադրիդը 16-րդ դարում մայրաքաղաք է դառնում, նրա կենտրոնական հատվածում ազնվականները սկսում են շքեղ առանձնատներ ու եկեղեցիներ կառուցել, ինչի շնորհիվ հին ճանապարհը վերածվում է քաղաքային կարևոր փողոցի։ Անգլիացի գրող, ճանապարհորդ Հենրի Դևիդ Ինգլիսը 1837 թվականին այսպես է բնութագրել փողոցը. «Երկար, լայն փողոց, որ շրջապատված է անհավասար շինությունների հրաշալի շարքով»։

Ծանոթագրություններ

Արտաքին հղումներ 
 Մադրիդի պատմություն 
 Զբոսաշրջությունը Մադրիդում
 Ալկալա փողոց 

Մադրիդի փողոցներ